b'\n_START_ARTICLE_\nInhinyeriyang pangkapaligiran\n_START_PARAGRAPH_\nAng inhinyeriyang pangkapaligiran ay ang paglalapat ng mga prinsipyo ng agham at ng inhinyeriya upang mapainam ang likas na kapaligiran (ang napagkukunan ng hangin, tubig, at/o lupa), upang makapagbigay ng mas malinis na tubig, hangin, at lupa para sa paninirahan ng mga tao at para sa iba pang mga organismo, at upang malinis at magamit muli ang mga lugar na mayroong polusyon. Kinasasangkutan ito ng pamamahala ng maduduming mga tubig (polusyon ng tubig) at pagkontrol ng polusyon ng hangin, pagreresikla, tamang pagtatapon ng tubig, proteksiyon mula sa radyasyon, kalinisang pang-industriya, pagpapatuloy sa pag-iral ng kapaligiran, at mga paksang may kaugnayan sa kalusugan ng publiko pati na ang kaalaman sa batas na pang-inhinyeriyang pangkapaligiran. Kinabibilangan din ito ng mga pag-aaral ng epekto sa kapaligiran ng iminumungkahing mga proyektong pangkonstruksiyon._NEWLINE_Ang mga inhinyerong pangkapaligiran ay nagsasagawa ng mga pag-aaral hinggil sa pamamahala ng basura upang masiyasat at matantiya ang kahalagan ng ganiyang mga panganib sa kalusugan, sa pagpapayo sa paglulunas at pag-iimbak, at sa pagpapaunlad ng mga patakaran upang maiwasan ang mga pagkakamali. Nagdidisenyo rin ang mga inhinyerong pangkapaligiran ng mga sistema na para sa puripikasyon ng tubig na maiinom at mga pagtrato sa maruruming tubig mula sa mga industriya pati na ang pagharap sa lokal at pambuong mundo na mga paksang pangkapaligiran, katulad ng mga epekto ng ulang asido, pag-init ng daigdig, pagkaunti ng osona, polusyon ng tubig at polusyon ng hangin magmula sa mga buga ng automobil at mga pinagmumulang industriya._NEWLINE_Sa maraming mga pamantasan, ang mga programa na pang-inhinyeriyang pangkapaligiran ay sumusunod sa Kagawaran ng Inhinyeriyang Sibil o sa Kagawaran ng Inhinyeriyang Pangkimika na nasa mga pakultad ng Inhinyeriya. Ang mga inhinyerong pangkapaligiran na pambayan o sibil ay nakatuon sa hidrolohiya, pamamahala ng napagkukunan ng tubig, biyoremedyasyon, at pagdidisenyo ng mga plantang panlinis ng tubig. Samantala, ang mga inhinyerong pangkapaligiran na makakimika ay tumutuon sa kimikang pangkapaligiran, mga teknolohiya na panglinis ng hangin at tubig, at mga prosesong panghiwalay.'